Notum sit omnibus hominibus, tam presentibus quam futuris, quod ego Humbertus, episcopus Gra[tia]nopolitanensis, dono Domino Deo et sanctis apostolis ejus Petro et Paulo, et loco Cluniaco, ubi domnus Odilo abba magis videtur prodesse quam preesse, et fratribus ibidem Deo servientibus, presentibus et futuris, dono ego supradictus Humbertus medietatem castri de Visilia, cum domo mea, et totum burgum, cum æcclesia Sanctæ Mariæ, et omnia quæ ad ipsam æcclesiam pertinent; totum ab integro dono, laudo et confirmo supradicto loco, sine ullo calumpniatore, videlicet pro remedio animæ meæ et parentum meorum, vivorum et mortuorum, et maxime patris mei et matris, ut Deus omnipotens det nobis partem et societatem in orationibus et elemosinis, et in omnibus bonis quæ fiunt in supradicto loco, et in omnibus locis ad se pertinentibus. S. Humberti episcopi, qui hoc donum fecit et testes firmare rogavit. S. Fredeburgis, matris ejus. S. Wiguonis, fratris ejus. S. Humberti, episcopi de Valentia, nepotis ejus. Si quis autem hanc nostram donationem vel helemosinam infringere voluerit (quod absit!), nisi ad satisfactionem venerit, in primis iram Dei omnipotentis et sanctorum apostolorum Petri et Pauli et aliorum omnium sanctorum incurrat, et ad ultimum sit participatio ejus cum Datan et Abiron, sive cum illis qui dixerunt Domino Deo: «Recede a nobis.» Item dono ecclesiam Sancti Martini de Ponte Roso, cum decimis et cimiteriis et oblationibus, et cum omnibus quæ ad ipsam ecclesiam pertinent, totum ab integro dono ego supradictus Humbertus loco prenominato, pro remedio animæ meæ, sine ullo calumpniatore. Si quis istius donationis observator extiterit, veniant super eum omnes benedictiones veteris et novi Testamenti. Amen. Amen. Fiat. Fiat. Facta est autem hæc carta anno ab incarnatione Domini nongentesimo nonagesimo primo, regnante Rodulfo rege anno tercio regni ejus.